als_Latn dik_Latn sag_Latn
Një zyrtar i lartë i Agjencisë Kombëtare të Sigurisë në SHBA, ka thënë se po konsiderohet mundësia për t’i ofruar amnisti hakerit Eduard Snouden, nëse ai pranon që të mos publikojë më dokumente sekrete. Sipas Riçard Lexhet, ndaj tij mund të tërhiqet akuza për tradhti dhe për rrjedhje informacioni. Përmes dokumenteve që Snouden u jep vazhdimisht mediave kryesore, është mësuar mbi përgjimet amerikane në të gjithë botën. Snouden po qëndron aktualisht në Rusi, ku ka marrë azil të përkohshëm politik.
Sonda kozmike e Kinës ka dërguar imazhet e para nga sipërfaqja e satelitit tonë natyror, Hëna. Sipas mediave kineze, sonda ka lëvizur disa metra nga vendi i uljes dhe ka shkrepur disa foto për rreth një minutë. Sonda u ul të shtunën në Hënë. Ky është misioni i parë i tillë në 40 vitet e fundit. Kina është vendi i tretë që e kryen këtë mision në Hënë, pas ish-Bashkimit Sovjetik dhe Shteteve të Bashkuara.
Ndahet nga jeta në moshën 81-vjeçare pas një sëmundjeje të gjatë, aktori irlandez Piter O’Tull. Ai u bë i njohur ndërkombëtarisht në vitin 1962 me filmin “Lorens of Arabia”. Aktori është nominuar tetë herë për Çmimin Oskar për rolet e tij, përfshirë ato në filmat “Beckett” dhe “The Lion in Winter”. Në vitin 2003 iu dha Çmimi Oskar i nderit, të cilin ai e refuzoi fillimisht, me arsyetimin se ishte ende në lojë për një çmim të plotë.
als_Latn als_Latn als_Latn